KIRJALLINEN KYSYMYS P-0522/02

esittäjä(t): Marco Cappato (NI) komissiolle

(19. helmikuuta 2002)

Aihe: Komission työn arkistointi ja välittäminen Internetissä

Avoimuudesta ja oikeudesta tutustua asiakirjoihin määrätään muun muassa seuraavissa: Euroopan unionista tehdyn sopimuksen 1 artikla avoimuudesta, EY:n perustamissopimuksen 255 artikla oikeudesta tutustua asiakirjoihin, Euroopan unionin perusoikeuskirjan 42 artikla, 30. toukokuuta 2001 annettu asetus 1049/2001(1) sekä komission 5. joulukuuta 2001, 29. marraskuuta 2001 ja 23. tammikuuta 2002 tekemät päätökset komission työjärjestyksen muuttamisesta. Lisäksi 30. toukokuuta 2001 annetussa asetuksessa 1049/2001 määritellään asiakirjaksi mikä tahansa tallenne, joka voi olla missä tahansa muodossa. Tällaisia ovat siis esimerkiksi ääni- ja videotallenteet kokouksista ja tilaisuuksista.

Mitkä komission kokouksista ja sen järjestämistä tai johtamista tilaisuuksista ovat julkisia ja mitkä eivät?

Mihin toimiin komissio aikoo ryhtyä taatakseen Euroopan kansalaisille mahdollisuuden seurata Internetin välityksellä ja Internetissä saatavilla olevan ääni- ja videotallennearkiston avulla komission työtä ja kokouksia sekä julkisia tilaisuuksia?

(1) EYVL L 145, 31.5.2001, s. 43.

Romano Prodi komission puolesta antama vastaus

(12. maaliskuuta 2002)

Komissio kokoontuu täydessä kokoonpanossaan kerran viikossa lomakausia(1) lukuun ottamatta. Viikkokokoustensa lisäksi komissio pitää seminaareja ja erityiskokouksia. Komission työjärjestyksen(2) 9 artiklan mukaan komission kokoukset eivät ole julkisia; niissä käydyt keskustelut ovat luottamuksellisia.

Kokouskeskusteluista ja kokouksissa tehdyistä päätöksistä laaditaan pöytäkirja. Kokouspöytäkirjat luokiteltiin aiemmin komission sisäisiksi asiakirjoiksi, mutta komission työjärjestyksen muuttamisesta 5. joulukuuta 2001 tehdyn komission päätöksen(3) voimaantulosta lähtien yleisöllä on ollut oikeus tutustua pöytäkirjoihin ja ne on julkaistu Europa-sivuilla osoitteessa http://europa. eu. int/comm/secretariat_general/meeting/index_fr. htm.

Komission seminaarien tarkoituksena ei ole tehdä päätöksiä vaan jäsentää komission työtä ja hahmottaa sen toiminnan strategisia suuntaviivoja. Seminaaripöytäkirjat ovat valmisteluasiakirjoja eikä niitä julkaista.

Koska komission kokoukset eivät ole julkisia, niiden välittämistä suurelle yleisölle uuden tekniikan avulla ei ole pohdittu. Kunkin kokouksen alussa kuvataan kuitenkin video, joka esitetään yhteisön uutiskanavalla Europe by Satellite (EbS) ja joskus myös Euroopan yleisradioliiton (EBU) Eurovisio-verkossa. Tv-toimittajat voivat käyttää tätä aineistoa ja komission aihekohtaisia kuva-arkistoja uutislähetyksissä, joissa käsitellään komission päätöksiä. Päätökset julkistaa komission puheenjohtaja tai asiasta

vastaava komissaari tiedotustilaisuuksissa, jotka esitetään EbS-kanavalla yleensä sekä suorana lähetyksenä että useina uusintalähetyksinä. Kaikki EbS-ohjelmat ovat saatavissa suoraan Internetistä yhteisön Europa-palvelimelta.

Komissio piti eurokolikoiden ja -seteleiden liikkeeseenlaskun kunniaksi 20. joulukuuta 2001 julkisen istunnon, jonka EbS televisioi kokonaisuudessaan ja josta esitettiin otteita myös EBU:n verkossa.

(1) Joulukuun viimeinen viikko ja koko elokuu.

(2) EYVL L 308, 8.12.2000.

(3) EYVL L 345, 29.12.2001.